Document ID: 32009D0908

Reference:
9.12.2009
MT
Il-Ġurnal Uffiċjali tal-Unjoni Ewropea
L 322/28
DEĊIŻJONI TAL-KUNSILL
tal-1 ta’ Diċembru 2009
li tistabbilixxi miżuri għall-implimentazzjoni tad-Deċiżjoni tal-Kunsill Ewropew dwar l-eżerċizzju tal-Presidenza tal-Kunsill, u dwar il-presidenza tal-korpi preparatorji tal-Kunsill
(2009/908/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, b'mod partikolari l-Artikolu 16(9) tiegħu,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 236(b) tiegħu,
Wara li kkunsidra d-Deċiżjoni tal-Kunsill Ewropew tal-1 ta’ Diċembru 2009 dwar l-eżerċizzju tal-Presidenza tal-Kunsill (1), u b'mod partikolari l-Artikolu 2, it-tielet subparagrafu, u l-Artikolu 4 tagħha,
Billi:
(1)
Għandhom jiġu stabbiliti miżuri għall-implimentazzjoni tad-Deċiżjoni tal-Kunsill Ewropew dwar l-eżerċizzju tal-Presidenza tal-Kunsill (minn hawn 'il quddiem imsejħa “id-Deċiżjoni tal-Kunsill Ewropew”).
(2)
Dawk il-miżuri implimentattivi jinkludu l-ordni li fih il-gruppi ta' tliet Stati Membri stabbiliti minn qabel għandhom ikollhom il-Presidenza b'rotazzjoni għal perijodi konsekuttivi ta' 18-il xahar b'kont meħud tal-fatt li mill-1 ta' Jannar 2007 teżisti, f'konformità mar-Regoli ta' Proċedura tal-Kunsill, sistema ta' Programmi tal-Kunsill ta' 18-il xahar maqbula bejn it-tliet Presidenzi li jkollhom il-mandat matul il-perijodu kkonċernat.
(3)
Skont l-Artikolu 1 tad-Deċiżjoni tal-Kunsill Ewropew, il-kompożizzjoni tal-gruppi għandha tieħu kont tad-diversità tal-Istati Membri u tal-bilanċ ġeografiku fl-Unjoni.
(4)
It-tqassim tar-responsabbiltajiet fost l-Istati Membri f'kull grupp hija prevista fl-Artikolu 1(2) tad-Deċiżjoni tal-Kunsill Ewropew. F'waħda jew l-oħra mis-sitwazzjonijiet previsti fl-Artikolu 2(1) ta' din id-Deċiżjoni, l-Istati Membri f'kull grupp jiddeterminaw bi ftehim komuni l-arranġamenti prattiċi għall-kollaborazzjoni tagħhom.
(5)
Barra minn hekk, dawk il-miżuri ta' implimentazzjoni għandhom jinkludu regoli speċifiċi dwar kif jiġu ppreseduti l-korpi preparatorji tal-Kunsill tal-Affarijiet Barranin kif previst fl-Artikolu 2, it-tielet subparagrafu, tad-Deċiżjoni tal-Kunsill Ewropew.
(6)
Il-parti l-kbira ta' dawk il-korpi preparatorji għandhom jiġu ppreseduti minn rappreżentant tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà (minn hawn 'il quddiem “ir-Rappreżentant Għoli”), filwaqt li l-kumplament tagħhom għandhom jibqgħu jiġu ppreseduti mill-Presidenza ta’ sitt xhur. Meta l-president ta’ dawn il-korpi jkun rappreżentant tar-Rappreżentant Għoli, jista’ japplika perijodu transitorju.
(7)
Il-korpi preparatorji li huma ppreseduti f'konformità ma' sistema oħra għajr il-Presidenza ta' sitt xhur għandhom ukoll jiġu elenkati f'din id-Deċiżjoni, kif previst fl-Artikolu 2, it-tielet subparagrafu, tad-Deċiżjoni tal-Kunsill Ewropew.
(8)
Il-presidenza tal-korpi preparatorji li mhumiex elenkati f'din id-Deċiżjoni ser tiġi ppreseduta skont l-Artikolu 2 tad-Deċiżjoni tal-Kunsill Ewropew,
ADOTTA DIN ID-DEĊIŻJONI:
Artikolu 1
L-ordni li fih l-Istati Membri għandhom ikollhom il-Presidenza tal-Kunsill mill-1 ta' Jannar 2007 huwa stabbilit fid-Deċiżjoni tal-Kunsill tal-1 ta' Jannar 2007 li tistabbilixxi l-ordni tal-eżerċizzju tal-Presidenza tal-Kunsill (2).
It-tqassim ta' dan l-ordni tal-Presidenzi fi grupp ta' tliet Stati Membri, skont l-Artikolu 1(1) tad-Deċiżjoni tal-Kunsill Ewropew, huwa stabbilit fl-Anness I għal din id-Deċiżjoni.
Artikolu 2
1.   Kull membru ta' grupp, kif imsemmi fl-Artikolu 1, it-tieni subparagrafu, għandu skont min imiss jippresjedi għal perijodu ta' sitt xhur il-konfigurazzjonijiet kollha tal-Kunsill, bl-eċċezzjoni tal-konfigurazzjoni tal-Affarijiet Barranin. Il-membri l-oħra tal-grupp għandhom jassistu lill-Presidenza fir-responsabbiltajiet kollha tagħha abbażi tal-programm tal-Kunsill ta' 18-il xahar.
2.   Il-membri ta' grupp kif imsemmi fl-Artikolu 1 jistgħu jiddeċiedu arranġamenti alternattivi bejniethom.
3.   F'waħda jew l-oħra mis-sitwazzjonijiet previsti fil-paragrafi 1 u 2, l-Istati Membri f'kull grupp għandhom jiddeterminaw bi ftehim komuni l-arranġamenti prattiċi għall-kollaborazzjoni tagħhom.
Artikolu 3
L-ordni li fih l-Istati Membri ser ikollhom il-Presidenza mill-1 ta' Lulju 2020 għandu jiġi deċiż mill-Kunsill qabel l-1 ta' Lulju 2017.
Artikolu 4
Il-korpi preparatorji tal-Kunsill Affarijiet Barranin għandhom jiġu ppreseduti skont ir-regoli stabbiliti fl-Anness II.
Artikolu 5
Il-korpi preparatorji tal-Kunsill elenkati fl-Anness III għandhom jiġu ppreseduti minn presidenti fissi kif stabbilit f'dak l-Anness.
Artikolu 6
Din id-Deċiżjoni għandha tidħol fis-seħħ fil-jum tal-adozzjoni tagħha.
Id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.
Magħmul fi Brussell, fl-1 ta’ Diċembru 2009.
Għall-Kunsill
Il-President
B. ASK
(1)  ĠU L 315, 2.12.2009, p. 50.
(2)  ĠU L 1, 4.1.2007, p. 11.
ANNESS I
Ġermanja
Jannar-Ġunju
2007
Portugall
Lulju-Diċembru
2007
Slovenja
Jannar-Ġunju
2008
Franza
Lulju-Diċembru
2008
Repubblika Ċeka
Jannar-Ġunju
2009
Svezja
Lulju-Diċembru
2009
Spanja
Jannar-Ġunju
2010
Belġju
Lulju-Diċembru
2010
Ungerija
Jannar-Ġunju
2011
Polonja
Lulju-Diċembru
2011
Danimarka
Jannar-Ġunju
2012
Ċipru
Lulju-Diċembru
2012
Irlanda
Jannar-Ġunju
2013
Litwanja
Lulju-Diċembru
2013
Greċja
Jannar-Ġunju
2014
Italja
Lulju-Diċembru
2014
Latvja
Jannar-Ġunju
2015
Lussemburgu
Lulju-Diċembru
2015
Olanda
Jannar-Ġunju
2016
Slovakkja
Lulju-Diċembru
2016
Malta
Jannar-Ġunju
2017
Renju Unit
Lulju-Diċembru
2017
Estonja
Jannar-Ġunju
2018
Bulgarija
Lulju-Diċembru
2018
Awstrija
Jannar-Ġunju
2019
Rumanija
Lulju-Diċembru
2019
Finlandja
Jannar-Ġunju
2020
ANNESS II
PRESIDENZA TAL-KORPI PREPARATORJI TAL-KUNSILL AFFARIJIET BARRANIN (1)
Il-presidenza tal-korpi preparatorji tal-Kunsill Affarijiet Barranin imsemmija fil-kategoriji 1 sa 4 fit-tabella hawn taħt għandha tiġi organizzata kif ġej:
1)
Kategorija 1 (korpi preparatorji fil-qasam tal-kummerċ u l-iżvilupp):
Il-korpi preparatorji għandhom ikunu ppreseduti mill-Presidenza ta' sitt xhur.
2)
Kategorija 2 (korpi preparatorji ġeografiċi):
Il-korpi preparatorji għandhom ikunu ppreseduti minn rappreżentant tar-Rappreżentant Għoli.
3)
Kategorija 3 (korpi preparatorji orizzontali, prinċipalment PESK)
Il-korpi preparatorji għandhom jiġu ppreseduti minn rappreżentant tar-Rappreżentant Għoli, ħlief il-korpi preparatorji li ġejjin, li għandhom ikunu ppreseduti mill-Presidenza ta' sitt xhur:
—
Grupp ta' Ħidma ta' Kunsilliera għar-Relazzjonijiet Barranin (RELEX);
—
Grupp ta' Ħidma dwar it-Terroriżmu (Aspetti Internazzjonali) (COTER);
—
Grupp ta' Ħidma dwar l-applikazzjoni ta' miżuri speċifiċi fil-ġlieda kontra t-terroriżmu (COCOP);
—
Grupp ta' Ħidma dwar Affarijiet Konsulari (COCON);
—
Grupp ta' Ħidma dwar id-Dritt Internazzjonali Pubbliku (COJUR); u
—
Grupp ta' Ħidma dwar il-Liġi tal-Baħar (COMAR).
4)
Kategorija 4 (korpi preparatorji relatati mal-PSDK)
Il-korpi preparatorji relatati mal-PSDK għandhom ikunu ppreseduti minn rappreżentant tar-Rappreżentant Għoli (2).
Ir-Rappreżentant Għoli u l-Presidenza ta' sitt xhur għandhom jikkooperaw mill-qrib sabiex jiżguraw koerenza fost il-korpi preparatorji kollha għall-Kunsill Affarijiet Barranin.
Għall-kategoriji 3 u 4, il-Presidenza ta' sitt xhur għandha tkompli tippresjedi l-korpi preparatorji matul il-perijodu transitorju sa sitt xhur wara l-adozzjoni tad-Deċiżjoni tal-Kunsill dwar l-organizzazzjoni u l-funzjonament tas-Servizz Ewropew għall-Azzjoni Esterna (SEAE). Għall-kategorija 2, dan il-perijodu transitorju għandu jkun ta' 12-il xahar.
Modalitajiet għall-ħatra tal-presidenti
Fejn id-Deċiżjoni tal-Kunsill Ewropew jew din id-Deċiżjoni tistipula li korp preparatorju (KPS u gruppi ta' ħidma rilevanti) għandu jkun ippresedut minn rappreżentant tar-Rappreżentant Għoli, ir-responsabbiltà tal-ħatra tal-president għandha tkun f'idejn ir-Rappreżentant Għoli. Dawn il-ħatriet għandhom isiru abbażi tal-kompetenza, waqt li jkunu żgurati bilanċ ġeografiku u trasparenza adegwati. Ir-Rappreżentant Għoli għandu jiżgura li l-persuna li huwa biħsiebu jaħtar bħala president ikollha l-fiduċja tal-Istati Membri. Jekk dik il-persuna għadha mhijiex membru tas-SEAE, hija għandha ssir membru skont il-proċeduri ta' reklutaġġ tas-SEAE, ta' mill-inqas għal matul iż-żmien tal-ħatra. Għandha ssir evalwazzjoni tal-funzjonament ta' dan l-arranġament fil-qafas tar-rapport ta' status dwar is-SEAE previst għall-2012.
1.
Korpi preparatorji fl-oqsma tal-kummerċ u l-iżvilupp
Kumitat tal-Artikolu 207
Grupp ta' Ħidma dwar l-AKP
Grupp ta' Ħidma dwar il-Kooperazzjoni għall-Iżvilupp (DEVGEN)
Grupp ta' Ħidma dwar l-EFTA
Grupp ta' Ħidma dwar Merkanzija ta' Użu Doppju
Grupp ta' Ħidma dwar Kwistjonijiet Kummerċjali
Grupp ta' Ħidma dwar Prodotti Bażiċi
Grupp ta' Ħidma dwar is-Sistema Ġeneralizzata ta' Preferenzi
Grupp ta' Ħidma dwar it-Tħejjija ta' Konferenzi Internazzjonali dwar l-Iżvilupp/UNCCD Desertifikazzjoni/UNCTAD
Grupp ta' Ħidma dwar Għajnuna Umanitarja u Għajnuna Alimentari
Grupp dwar Krediti għall-Esportazzjoni
2.
Korpi preparatorji ġeografiċi
Grupp ta' Ħidma dwar il-Maxreq/il-Magreb (COMAG/MaMa)
Grupp ta' Ħidma dwar l-Ewropa tal-Lvant u l-Asja Ċentrali (COEST)
Grupp ta' Ħidma dwar ir-Reġjun tal-Balkani tal-Punent (COWEB)
Grupp ta' Ħidma għal-Lvant Nofsani/il-Golf (COMEM/MOG)
Grupp ta' Ħidma dwar l-Asja u l-Oċeanja (COASI)
Grupp ta' Ħidma dwar l-Amerika Latina (COLAT)
Grupp ta' Ħidma dwar ir-Relazzjonijiet Transatlantiċi (COTRA)
Grupp ta' Ħidma dwar l-Afrika (COAFR)
3.
Korpi preparatorji orizzontali (maġġorment PESK)
Grupp ta' Ħidma ta' Kunsilliera għar-Relazzjonijiet Barranin (RELEX)
Grupp Nicolaidis
Grupp ta' Ħidma dwar id-Diżarm Globali u l-Kontroll tal-Armi (CODUN)
Grupp ta' Ħidma dwar in-Non-Proliferazzjoni (CONOP)
Grupp ta' Ħidma dwar l-Esportazzjoni ta' Armi Konvenzjonali (COARM)
Grupp ta' Ħidma dwar id-Drittijiet tal-Bniedem (COHOM)
Grupp ta' Ħidma dwar it-Terroriżmu (Aspetti Internazzjonali) (COTER) (3)
Grupp ta' Ħidma dwar l-applikazzjoni ta' miżuri speċifiċi fil-ġlieda kontra t-terroriżmu (COCOP) (3)
Grupp ta' Ħidma dwar l-OSCE u l-Kunsill tal-Ewropa (COSCE)
Grupp ta' Ħidma dwar In-Nazzonijiet Uniti (CONUN)
Grupp ta' Ħidma ad hoc dwar il-Proċess ta' Paċi fil-Lvant Nofsani (COMEP)
Grupp ta' Ħidma dwar id-Dritt Internazzjonali Pubbliku (COJUR, COJUR-ICC)
Grupp ta' Ħidma dwar il-Liġi tal-Baħar (COMAR)
Grupp ta' Ħidma dwar Affarijiet Konsulari (COCON)
Grupp ta' Ħidma dwar Affarijiet Amministrattivi u Protokoll tal-PESK (CODAM)
4.
Korpi preparatorji relatati mal-PSDK
Kumitat Militari (EUMC)
Grupp ta' Ħidma tal-Kumitat Militari (EUMCWG)
Grupp ta' Ħidma Politiku/Militari (PMG)
Kumitat għall-Aspetti Ċivili tal-Maniġġar ta' Kriżijiet (CIVCOM)
Grupp ta' Ħidma dwar il-Politika Ewropea dwar l-Armi
(1)  Wara l-1 ta' Diċembru 2009 għandha ssir malajr reviżjoni tal-ambitu u l-organizzazzjoni tal-istrutturi ta' ħidma fil-qasam tal-affarijiet barranin, b'mod partikolari fir-rigward tal-qasam tal-iżvilupp. L-arranġamenti dwar il-presidenza tal-partijiet ta' ħidma għandhom, jekk meħtieġ, jiġu adattati skont il-prinċipji ġenerali stabbiliti f'dan l-Anness.
(2)  Il-Kumitat Militari (EUMC) u l-Grupp ta' Ħidma tal-Kumitat Militari (EUMCWG) għandhom jibqgħu jkunu ppreseduti minn president elett hekk kif kien il-każ qabel id-dħul fis-seħħ ta' din id-Deċiżjoni.
(3)  Il-kwistjoni dwar il-Grupp ta' Ħidma dwar it-Terroriżmu (Aspetti Internazzjonali) (COTER) u tal-Grupp ta' Ħidma dwar l-applikazzjoni ta' miżuri speċifiċi fil-ġlieda kontra t-terroriżmu (COCOP) ser tiġi ttrattata wkoll fil-qafas tad-diskussjoni dwar l-istrutturi ta' ħidma tal-ĠAI.
ANNESS III
PRESIDENTI TAL-KORPI PREPARATORJI TAL-KUNSILL BI PRESIDENZA FISSA
Presidenti eletti
Kumitat Ekonomiku u Finanzjarju
Kumitat tal-Impjiegi
Kumitat tal-Protezzjoni Soċjali
Kumitat Militari (1)
Kumitat tal-Politika Ekonomika
Kumitat tas-Servizzi Finanzjarji
Grupp ta' Ħidma tal-Kumitat Militari (1)
Grupp dwar il-Kodiċi tal-Kondotta (Tassazzjoni tal-Intrapriżi)
Preseduti mis-Segretarjat Ġenerali tal-Kunsill
Kumitat tas-Sigurtà
Grupp ta' Ħidma dwar l-Informazzjoni
Grupp ta' Ħidma dwar l-Ipproċessar ta' Informazzjoni Ġuridika
Grupp ta' Ħidma dwar il-Komunikazzjoni Elettronika
Grupp ta' Ħidma dwar il-Kodifikazzjoni tal-Leġislazzjoni
Grupp ta' Ħidma tal-Ġuristi-Lingwisti
Grupp ta' Ħidma dwar Binjiet Ġodda
(1)  Ara wkoll l-Anness II.

Summary:
Il-politika estera u ta’ sigurtà — ir-rwol tal-Kunsill u tal-Kunsill Ewropew
Il-politika estera u ta’ sigurtà — ir-rwol tal-Kunsill u tal-Kunsill Ewropew
 
SOMMARJU TA’:
It-Trattat dwar l-Unjoni Ewropea — Artikolu 15
It-Trattat dwar l-Unjoni Ewropea — Artikolu 21
It-Trattat dwar l-Unjoni Ewropea — Artikolu 26
Id-Deċiżjoni 2001/78/PESK — l-istabbiliment tal-Kumitat Politiku u ta’ Sigurtà
Id-Deċiżjoni 2001/79/PESK — l-istabbiliment tal-Kumitat Militari tal-Unjoni Ewropea
Id-Deċiżjoni 2000/354/PESK — l-istabbiliment ta’ Kumitat għall-aspetti ċivili tal-maniġġar tal-kriżijiet
Id-Deċiżjoni 2009/908/UE — li tistabbilixxi miżuri għall-implimentazzjoni tad-Deċiżjoni tal-Kunsill Ewropew dwar l-eżerċizzju tal-Presidenza tal-Kunsill, u dwar il-presidenza tal-korpi preparatorji tal-Kunsill
X’INHU L-GĦAN TAL-ARTIKOLI U TAD-DEĊIŻJONIJIET?
L-artikoli tat-trattat jistabbilixxu r-rwoli tal-Kunsill Ewropew u tal-Kunsill tal-Unjoni Ewropea (Kunsill) fil-politika estera u ta’ sigurtà komuni (PESK) tal-UE, li tinkludi l-politika ta’ sigurtà u ta’ difiża komuni. Id-deċiżjonijiet jipprovdu l-bażijiet legali għall-istabbiliment ta’ wħud mill-kumitati ewlenin u l-korpi preparatorji tal-Kunsill li jittrattaw il-politika estera u ta’ sigurtà, u jistabbilixxu kif dawn huma ppreseduti.
PUNTI EWLENIN
Ir-rwoli tal-Kunsill Ewropew u tal-Kunsill fi ħdan il-PESK huma definiti mill-Artikolu 26:il-Kunsill Ewropew jistabbilixxi d-direzzjoni politika ġenerali u jistabbilixxi l-prijoritajiet; il-Kunsill jiddefinixxi u jimplimenta dawk il-prijoritajiet.Kunsill EwropewL-Artikolu 26 jirrikjedi li l-Kunsill Ewropewjidentifika l-interessi strateġiċi tal-UE;jistabbilixxi l-objettivi u l-linji gwida ġenerali għall-PESK, inkluż għal kwistjonijiet ta’ difiża;jadotta d-deċiżjonijiet rilevanti meħtieġa. Dawn il-linji gwida u l-objettivi huma bbażati fuq il-prinċipji tal-azzjoni esterna tal-UE u l-għanijiet tagħha stabbiliti fl-Artikolu 21, li jinkludu:is-salvagwardja tal-valuri tal-UE, l-interessi fundamentali, l-indipendenza u l-integrità;il-konsolidazzjoni u l-appoġġ lejn id-demokrazija, l-istat tad-dritt u d-drittijiet tal-bniedem;il-perseveranza tal-paċi, il-prevenzjoni tal-kunflitti u t-tisħiħ tas-sigurtà internazzjonali;il-promozzjoni ta’ sistema internazzjonali bbażata fuq kooperazzjoni multilaterali aktar imsaħħa u governanza globali tajba. L-interessi u l-prinċipji ewlenin tal-UE bħalissa huma stabbiliti fl-Istrateġija Globali tal-UE għall-politika estera u ta’ sigurtà. Il-President tal-Kunsill Ewropew jirrappreżenta lill-UE internazzjonalment f’materji li jikkonċernaw il-PESK fil-livell ta’ Kapijiet ta’ Stat u/jew ta’ Gvern, mingħajr ebda effett fuq is-setgħat tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà. Ir-Rappreżentant Għoli jieħu sehem fil-ħidma tal-Kunsill Ewropew.Il-KunsillMeta jistabbilixxi u jimplimenta l-linji gwida tal-Kunsill Ewropew, il-Kunsill irid jiżgura li l-azzjoni tal-UE tkun magħquda, konsistenti u effettiva. Il-Kunsill tal-Affarijiet Barranin (KAB) tal-UE huwa ppresedut mir-Rappreżentant Għoli. Għadd ta’ kumitati u korpi preparatorji jappoġġjaw il-ħidma tal-KAB, fosthom:il-Kumitat Politiku u ta’ Sigurtà;il-Kumitat Militari;il-Kumitat għall-Aspetti Ċivili tal-Maniġġar ta’ Kriżijiet (magħruf bħala CIVCOM);Gruppi ta’ ħidma tal-PESK. Is-Servizz Ewropew għall-Azzjoni Esterna, maħluq skont id-Deċiżjoni tal-Kunsill 2010/427/UE wara d-dħul fis-seħħ tat-Trattat ta’ Lisbona (ara s-sommarju), jassisti lill-Kunsill fl-implimentazzjoni tal-PESK.
MINN META JAPPLIKAW L-ARTIKLI U D-DEĊIŻJONIJIET?
L-artikoli ilhom japplikaw mid-dħul fis-seħħ tat-Trattat ta’ Lisbona fl-1 ta’ Diċembru 2009. Id-Deċiżjoni 2001/78/PESK ilha tapplika mit-22 ta’ Jannar 2001. Id-Deċiżjoni 2001/79/PESK ilha tapplika mill-11 ta’ Ġunju 2001. Id-Deċiżjoni 2000/354/PESK ilha tapplika mit-22 ta’ Mejju 2000. Id-Deċiżjoni 2009/908/UE ilha tapplika mill-1 ta’ Diċembru 2009.
SFOND
Għal aktar informazzjoni, ara:Il-Kunsill tal-UE Il-Kunsill Ewropew
DOKUMENTI EWLENIN
Il-verżjoni konsolidata tat-Trattat dwar l-Unjoni Ewropea — Titolu III — Dispożizzjonijiet dwar l-Istituzzjonijiet — l-Artikolu 15 (ĠU C 202, 7.6.2016, pp. 23-24)
Il-verżjoni konsolidata tat-Trattat dwar l-Unjoni Ewropea — Titolu V — Dispożizzjonijiet Ġenerali dwar l-Azzjoni Esterna tal-Unjoni u Dispożizzjonijiet Speċifiċi dwar il-Politika Estera u ta’ Sigurtà Komuni — Kapitolu 1 — Dispożizzjonijiet Ġenerali dwar l-Azzjoni Esterna tal-Unjoni — Artikolu 21 (ĠU C 202, 7.6.2016, pp. 28-29)
Il-verżjoni konsolidata tat-Trattat dwar l-Unjoni Ewropea — Titolu V — Dispożizzjonijiet Ġenerali dwar l-Azzjoni Esterna tal-Unjoni u Dispożizzjonijiet Speċifiċi dwar il-Politika Estera u ta’ Sigurtà Komuni — Kapitolu 2 — Dispożizzjonijiet Speċifiċi dwar il-Politika Estera u ta’ Sigurtà Komuni — Taqsima 1 — Dispożizzjonijiet Komuni — Artikolu 26 (ex Artikolu 13 TUE) (ĠU C 202, 7.6.2016, p. 31)
Id-Deċiżjoni tal-Kummissjoni 2001/78/PESK tat-22 ta’ Jannar 2001 li tistabbilixxi l-Kumitat tal-Politika u s-Sigurtà (ĠU L 27, 30.1.2001, pp. 1-3)
Id-Deċiżjoni tal-Kunsill 2001/79/PESK tat-22 ta’ Jannar 2001 li tistabbilixxi l-Kumitat Militari tal-Unjoni Ewropea (ĠU L 27, 30.1.2001, pp. 4-6)
Id-Deċiżjoni tal-Kunsill 2000/354/PESK tat-22 ta’ Mejju 2000 li tistabbilixxi Kumitat għall-amministrazzjoni ta’ kriżijiet b’aspett ċivili (ĠU L 127, 27.5.2000, p. 1)
Id-Deċiżjoni tal-Kunsill 2009/908/UE tal-1 ta’ Diċembru 2009 li tistabbilixxi miżuri għall-implimentazzjoni tad-Deċiżjoni tal-Kunsill Ewropew dwar l-eżerċizzju tal-Presidenza tal-Kunsill, u dwar il-presidenza tal-korpi preparatorji tal-Kunsill (ĠU L 322, 9.12.2009, pp. 28-34)
L-emendi suċċessivi għad-Deċiżjoni 2009/908/UE ġew inkorporati fid-dokument oriġinali. Din il-verżjoni konsolidata għandha valur dokumentarju biss.
DOKUMENTI RELATATI
Id-Deċiżjoni tal-Kunsill 2010/427/UE tas-26 ta’ Lulju 2010 li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna (ĠU L 201, 3.8.2010, pp. 30-40)
l-aħħar aġġornament 12.01.2021